
GRADSKO VIJEĆE							               
KLASA:
URBROJ:									
Karlovac, 
-PRIJEDLOG-

Na temelju članaka 35. i 391. Zakona o vlasništvu i drugim stvarnim pravima (Narodne novine broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 90/10, 143/12, 152/14, 52/25), članka 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20), članka 33. – 34. Zakona o udrugama (Narodne novine broj 74/14, 70/17, 98/19, 151/22), članka 5. i 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine broj 26/15, 37/21), članka 14. stavka 8. Zakona o kulturnim vijećima i financiranju javnih potreba u kulturi (Narodne novine broj 83/22), te članka 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 6/20, 4/21, 8/21, 9/21 – potpuni tekst, 10/22) Gradsko vijeće Grada Karlovca je na sjednici održanoj dana __________ 2026. godine donijelo sljedeću 


ODLUKU
o kriterijima, mjerilima i postupku dodjele nekretnina udrugama


I. UVODNE ODREDBE
Članak 1.
(1) Ovom se Odlukom određuju kriteriji, mjerila i postupak za dodjelu nekretnina u vlasništvu ili na upravljanju Grada Karlovca (u daljnjem tekstu: prostori) na korištenje udrugama radi provođenja programa i projekata od interesa za Grad Karlovac.
(2) Odredbe ove Odluke koje se odnose na udruge na odgovarajući se način primjenjuju i na druge organizacije civilnog društva, uključujući i udruge u kulturi.
(3) Pod organizacijama civilnog društva, u smislu ove Odluke, smatraju se ponajprije udruge, zaklade, fundacije, umjetničke organizacije te ustanove koje nisu osnovane kao javne ustanove, niti su osnovane radi stjecanja dobiti.
(4) Pod organizacijama civilnog društva, u smislu ove Odluke, ne smatraju se organizacije koje se financiraju po posebnim propisima, vjerske i političke organizacije te organizacije civilnog društva koje ne zadovoljavaju kriterije propisane ovom Odlukom, odnosno svakim pojedinačno raspisanim natječajem. 
(5) Pod udrugama u kulturi, u smislu ove Odluke, smatraju se udruge koje djeluju u području kulture za potrebe kulturnog i umjetničkog stvaralaštva odnosno djelatnosti koje su od posebnog interesa za kulturni razvitak Grada Karlovca, a koje uključuju kulturne djelatnosti, kulturno i umjetničko stvaralaštvo, produkciju, distribuciju, edukaciju i sudjelovanje u kulturi, djelatnost zaštite, očuvanja i održivog upravljanja kulturnom baštinom te transverzalna područja.
(6) Programima i projektima od interesa za Grad Karlovac, u smislu ove Odluke, smatraju se zaokruženi i tematsko jasno određeni skup, odnosno skupovi aktivnosti, koji su u skladu s vrednotama propisanih odlukama o financiranju javnih potreba Grada Karlovca te čije provođenje kroz dugoročni ili vremenski ograničeni rok djelovanja daje vidljivu dodanu društvenu vrijednost, kojom se podiže kvaliteta života građana Grada Karlovca i unapređuje razvoj Grada Karlovca.
(7) Aktivnostima od interesa za Grad Karlovac smatraju se osobito aktivnosti udruga, odnosno organizacija civilnog društva, koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti, mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih, njihovom aktivnom sudjelovanju u društvu, prevenciji i borbi protiv svih oblika ovisnosti, razvoju demokratske političke kulture, zatim zaštiti i promicanju prava manjinskih društvenih skupina, promicanju i razvoju volonterstva, socijalnih usluga i humanitarne djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode, zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području, mogu smatrati djelovanjem od interesa za Grad Karlovac.	

II. POSTUPAK JAVNOG NATJEČAJA
Članak 2.
(1) Upravni odjel za imovinsko pravne poslove i upravljanje imovinom u čijem su djelokrugu poslovi upravljanja nekretninama u vlasništvu ili na upravljanju Grada Karlovca (u daljnjem tekstu: Upravni odjel) će prema potrebi, u slučaju postojanja slobodnog prostora, poduzeti radnje, koje se odnose na iniciranje postupka raspisivanja i objave javnog natječaja za dodjelu prostora na korištenje udrugama.
(2) Na javni se natječaj mogu javiti udruge, koje do sada nisu bile korisnice prostora u vlasništvu ili na upravljanju Grada Karlovca, kao i udruge koje već koriste prostor u vlasništvu ili na upravljanju Grada Karlovca. 
(3) Udruge, koje koriste određeni prostor, mogu se prijaviti na natječaj za taj prostor, na natječaj za novi (zamjenski) prostor, pri čemu prestaju s korištenjem sadašnjeg prostora, te za dodatni prostor, koji im je, uz korištenje sadašnjeg prostora, potreban za provedbu dodatnih aktivnosti od interesa za Grad Karlovac.
(4) Iznimno, bez provođenja javnog natječaja, prostor se može, odlukom gradonačelnika, dodijeliti i bez provedbe javnog natječaja, odnosno neposrednom pogodbom, a osobito u sljedećim slučajevima:
1. kada nepredviđeni događaji obvezuju Grad Karlovac da, u suradnji s udrugama, žurno djeluje u rokovima u kojima nije moguće provesti standardni natječajni postupak i problem je moguće riješiti samo izravnom dodjelom prostora;
2. kada se prostor dodjeljuje udruzi ili skupini udruga, koje imaju isključivu nadležnost na području Grada Karlovca ili je udruga jedina organizacija operativno sposobna za rad na području Grada Karlovca;
3. kada se prostor dodjeljuje udruzi kojoj su zakonom, drugim propisom ili aktom dodijeljene određene javne ovlasti (npr. Hrvatski crveni križ, dobrovoljna vatrogasna društva, lovačka društva i dr.);
4. kada se prostor dodjeljuje pravnoj osobi čiji je osnivač ili suosnivač Grad Karlovac, Karlovačka županija ili RH,
5. korisniku koji koristi prostor koji se za vrijeme obnove i/ili sanacije ne može koristiti, i to davanjem na korištenje drugog slobodnog prostora do završetka radova, a najdulje do isteka roka na koji je sklopljen ugovor o korištenju nekretnine;
6. radi ispunjavanja uvjeta prijave na natječaj ili javni poziv za provedbu projekta financiranog iz fondova Europske unije ili drugih međunarodnih izvora financiranja od interesa za Grad Karlovac (odluka o financiranju odnosno sklapanje ugovora o dodjeli bespovratnih sredstava uvjet je za stupanje na snagu ugovora o korištenju nekretnine);
7. kada Grad Karlovac udruzi otkaže ugovor o korištenju nekretnine zbog potrebe korištenja prostora za rad gradske uprave ili pravnih osoba kojima je osnivač ili suosnivač Grad Karlovac, pri čemu joj se može dodijeliti odgovarajući zamjenski prostor radi nastavka provođenja dotadašnjih aktivnosti;
8. udruzi za koju postoji obveza davanja prostora na korištenje temeljem pravomoćne sudske presude ili pozitivnih propisa i sl.
(5) Dodatno, prostor se udruzi u kulturi, može odlukom gradonačelnika dodijeliti i bez provedbe javnog natječaja, odnosno neposrednom pogodbom, a osobito u sljedećim slučajevima:
1. ako na području Grada Karlovca obavlja djelatnost od posebnog interesa za kulturu grada te je jedina ili primarno operativno sposobna za provedbu određene kulturne djelatnosti ili programa;
2. kada ima najmanje 20 članova i kontinuirano djeluje najmanje 5 godina na području kulture te je svojim djelovanjem osobito pridonijela razvoju kulturnog života Grada Karlovca i njegovoj prepoznatljivosti na lokalnoj, nacionalnoj ili međunarodnoj razini odnosno kada provodi kontinuirane programe od posebnog interesa za građane Grada Karlovca, osobito u području suvremene kulture, kulturne baštine, kulturno-umjetničkog amaterizma ili nezavisne kulturne scene i sl.
(6) Na dodjelu prostora iz prethodna dva stavka ovoga članka na odgovarajući se način primjenjuju ostali kriteriji propisani ovom Odlukom.

Članak 3.
(1) O raspisivanju i objavi javnog natječaja, na prijedlog Upravnog odjela, odlučuje gradonačelnik Grada Karlovca (u daljnjem tekstu: gradonačelnik) svojim zaključkom.
(2) Zaključak iz stavka 1. ovog članka sadrži: popis prostora za dodjelu na korištenje udrugama, natječajnu dokumentaciju (tekst javnog natječaja, obrasce, dokaze, koji se podnose uz prijavu i dr.), podatak o objavi i rok za podnošenje prijava.
(3) Obavijest o raspisivanju javnog natječaja objavit će se u dnevnom ili tjednom tisku, a javni natječaj s cjelokupnom dokumentacijom objavit će se na internetskoj stranici i na oglasnoj ploči Grada Karlovca. 

Članak 4.
(1) Tekst javnog natječaja sadrži: podatke o prostoru (površinu, namjenu i visinu naknade za korištenje), vrijeme na koje se prostor daje na korištenje, podatke tko može sudjelovati u natječaju, podatke o partnerstvu s drugim organizacijama (zajednička prijava), uvjete za prijavu na natječaj, sadržaj prijave, način prijave, rok i mjesto podnošenja prijave, upute za prijavitelje, kriterije i mjerila za bodovanje, uputu o pravu prigovora na Prijedlog liste prvenstva za dodjelu pojedinog prostora, obavijest o potpisivanju ugovora o korištenju prostora te po potrebi i druge uvjete.

Članak 5.
(1) Postupak javnog natječaja provodi Povjerenstvo za dodjelu nekretnina u vlasništvu ili na upravljanju Grada Karlovca na korištenje udrugama (u daljnjem tekstu: Povjerenstvo).
(2) Povjerenstvo imenuje i opoziva gradonačelnik. U Povjerenstvo se imenuju najmanje jedan predstavnik Upravnog odjela, Upravnog odjela nadležnog za društvene djelatnosti te jedan predstavnik udruga.
(3) Zadaće Povjerenstva su: otvaranje i ocjenjivanje zaprimljenih prijava, sastavljanje prijedloga liste prvenstva za dodjelu prostora te prijedloga konačne liste prvenstva za dodjelu pojedinog prostora, te predlaganje gradonačelniku donošenja odluke o dodjeli prostora na korištenje.
(4) Član Povjerenstva dužan je izuzeti se iz raspravljanja i odlučivanja ako je: predlagatelj programa i projekta pravna osoba u kojoj je on ili s njim povezana osoba vlasnik, dioničar, imatelj udjela, član upravljačkog ili nadzornog tijela pravne osobe, ravnatelj ili drugi voditelj poslovanja te pravne osobe, ili ako on ili s njim povezana osoba u ugovornom ili drugom odnosu s predlagateljem programa i projekta. U slučaju saznanja da se nalazi u sukobu interesa, član povjerenstva je obvezan o tome odmah izvijestiti ostale članove te će biti izuzet iz postupka ocjenjivanja prijava. O rješavanju sukoba interesa odlučuje gradonačelnik te članu povjerenstva koji je u sukobu interesa imenuje zamjenu.
(5) Podnositelji, čije su prijave podnesene izvan natječajnog roka ili su nepotpune, kao i one koje ne ispunjavaju uvjete iz čl. 6. ove Odluke, neće biti uvršteni na Prijedlog liste prvenstva.
(6) Stručne i administrativne poslove Povjerenstva obavljat će Upravni odjel.

III. KRITERIJI ZA DODJELU
Članak 6.
(1) Prostori u vlasništvu ili na upravljanju Grada Karlovca mogu se dodijeliti na korištenje udruzi koja udovoljava sljedećim kriterijima:
1. upisana je u odgovarajući Registar (Registar udruga) sa sjedištem na području Grada Karlovca;
2. upisana je u Registar neprofitnih organizacija;
3. svojim se statutom opredijelila za obavljanje djelatnosti i aktivnosti kojima promiče uvjerenja i ciljeve koji nisu u suprotnosti s Ustavom i zakonom;
4. provodi programe i projekte od interesa za Grad Karlovac iz čl. 1. ove Odluke;
5. ima organizacijske kapacitete i ljudske resurse za provedbu svojih aktivnosti;
6. pravodobno i u cijelosti ispunjava obveze iz svih prethodno sklopljenih ugovora o financiranju iz proračuna Grada Karlovca i drugih javnih izvora;
7. uredno ispunjava obveze plaćanja doprinosa za mirovinsko i zdravstveno osiguranje i obveze plaćanja poreza te drugih davanja prema državnom proračunu i proračunu Grada Karlovca;
8. ima podmirene sve režijske troškove i troškove komunalnih usluga, 
9. protiv udruge, odnosno osobe ovlaštene za zastupanje, ne vodi se kazneni postupak i nije pravomoćno osuđena za prekršaj ili kazneno djelo definirano Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;
10. vodi uredno i transparentno financijsko poslovanje, sukladno propisima o računovodstvu neprofitnih organizacija;
11. ima utvrđen način javnog objavljivanja programskog i financijskog izvješća o radu za proteklu godinu (mrežne stranice udruge ili drugi prikladni način);
12. aktivno djeluje najmanje godinu dana prije datuma podnošenja prijave na javni natječaj,
13. aktivnosti udruge se moraju provoditi na području Grada Karlovca.

Članak 7.
(1) Prijava udruga na javni natječaj za dodjelu prostora radi provođenja programa i projekata od interesa za Grad Karlovac boduje se na temelju sljedećih objektivnih kvalitativnih kriterija za ocjenjivanje prijava:
1. Godine aktivnog djelovanja:
· do 5 godina ..................................................................................................... 1 bod
· od 6 do 9 godina ....................................................................................... 7 bodova
· od 10 do 19 godina ................................................................................... 9 bodova
· 20 i više godina .......................................................................................10 bodova

2. Broj radnika na određeno i neodređeno vrijeme:
· do 2 ........................................................................... .....................................1 bod
· od 3 do 6 ........................................................................................................3 boda
· 7 i više .......................................................................................................5 bodova
· za svaku zaposlenu osobu iz socijalno osjetljivih skupina kojoj prijeti trajna nezaposlenost i socijalna isključenost dodatno ..............................................1 bod

3. Ciljane skupine (korisnici prema kojima je udruga usmjerena):
· skupine do 20 korisnika ................................................................................. 1 bod
· skupine od 21 do 50 korisnika ......................................................................3 boda
· skupine od 51 do 100 korisnika ................................................................5 bodova
· skupine s više od 100 korisnika ................................................................7 bodova

4. Broj članova:
· do 20 ...............................................................................................................1 bod
· od 21 do 50 ....................................................................................................2 boda
· od 51 do 100 ..................................................................................................3 boda
· više od 100 ................................................................................................5 bodova

5. Broj volontera (prema zadnjem dostavljenom izvješću o obavljenim aktivnostima ili uslugama organizatora volontiranja):
· do 20 ...............................................................................................................1 bod
· od 21 do 50 ....................................................................................................2 boda
· od 51 do 100 ..................................................................................................3 boda
· više od 100 ................................................................................................5 bodova

6. Ostvarena financijska sredstva za programe i projekte u prethodnoj godini prema sljedećim izvorima:
· prihod od članarina najmanje 400,00 € ili najmanje 3% ukupnih godišnjih prihoda...........................................................................................................2 boda
· prihod od vlastite djelatnosti najmanje 150,00 € …..................................... 2 boda
· prihod iz proračuna Grada Karlovca .............................................................2 boda
· prihod iz proračuna Karlovačke županije .....................................................2 boda
· prihod iz državnog proračuna .......................................................................3 boda
· inozemni javni izvori ....................................................................................2 boda
· privatni donatori najmanje 150,00 €…..........................................................2 boda
· prihodi ostvareni iz sredstava Europske unije........................................... 5 bodova
Udruge mogu dobiti bodove za svaki od navedenih načina ostvarenja financijskih sredstava u prethodnoj godini.

7. Provedene projektne aktivnosti u protekle dvije godine:
· do 5 održanih javnih događanja u vlastitoj organizaciji (konferencije, radionice, okrugli stolovi i sl.) godišnje ......................................................................................3 boda
· od 6 do 10 održanih javnih događanja u vlastitoj organizaciji (konferencije, radionice, okrugli stolovi i sl.) godišnje ......................................................................5 bodova
· više od 10 održanih javnih događanja u vlastitoj organizaciji (konferencije, radionice, okrugli stolovi i sl.) godišnje ....................................................................10 bodova
· projekti i aktivnosti od osobitog interesa za Grad Karlovac, ostvareni u posljednje dvije godine, što ih ocjenjuje nadležni upravni odjel Grada Karlovca.....................................................................................................10 bodova
· projekti i aktivnosti koje se na području Grada Karlovca provode s međunarodnim partnerima...................................................................................................15 bodova

8. Broj partnerskih udruga s kojima se planira zajednički koristiti dodijeljeni prostor:
· jedna partnerska udruga ...............................................................................3 boda
· dvije partnerske udruge ............................................................................ 5 bodova
· za svaku partnersku udrugu iznad dvije dodatno ...........................................1 bod 

9. Ostvarena priznanja, nagrade i sl. u prethodnih pet godina: 
· međunarodna priznanja ...........................................................................10 bodova
· državna priznanja.......................................................................................8 bodova
· priznanja Karlovačke županije...................................................................6 bodova
· priznanja Grada Karlovca..........................................................................6 bodova

10. Prethodno korištenje prostora:
· prethodno uredno korištenje istog prostora ..................................................3 boda

11. Prethodno ulaganje vlastitih sredstava u prostor u prethodnih 5 godina:
· do 2.700,00 €.................................................................................................1 bod
· od 2.700,01 € do 5.000,00 €……..................................................................3 boda
· više od 5.000,01 € ….....................................................................................5  bodova

(2) Udruge mogu dobiti bodove po svakom od prethodno navedenih kriterija, a tako dobiveni bodovi se zbrajaju.

Članak 8.
(1) Bodovanje prijave prema kriterijima iz članka 7. ove Odluke obavlja Povjerenstvo iz članka 5. ove Odluke, na obrascu za bodovanje, koji je sastavni dio dokumentacije za provedbu javnog natječaja za dodjelu prostora na korištenje udrugama.
(2) Bodovi ostvareni prema pojedinim kriterijima iz članka 7. ove Odluke se zbrajaju. Na temelju zbroja bodova za svakog podnositelja prijave formira se rang lista za dodjelu prostora.
(3) Ukoliko dva ili više podnositelja prijave imaju jednak broj bodova, prednost na listi prvenstva ima onaj podnositelj koji je ostvario više bodova po kriteriju broja zaposlenika na određeno i neodređeno vrijeme. Ukoliko i prema kriteriju iz prethodnog stavka ovog članka dva ili više podnositelja prijave imaju jednak broj bodova, prednost na listi prvenstva ima onaj podnositelj koji je ostvario više bodova po kriteriju broja provedenih projektnih aktivnosti u protekle dvije godine. 
(4) Namjera korištenja prostora u partnerstvu s ostalim udrugama potvrđuje se izjavom, koja se prilaže uz prijavu na natječaj za dodjelu prostora na korištenje, potpisanom od svih partnerskih udruga.
(5) Obrazac izjave sastavni je dio dokumentacije za provedbu javnog natječaja.
(6) Zahtjev za dodjelu jednog prostora, koji planira koristiti više udruga u partnerstvu, podnosi samo jedna od udruga, koja smatra da na natječaju može ostvariti najveći broj bodova sukladno kriterijima iz članka 6. ove Odluke.

Članak 9.
(1) Prijava na javni natječaj za dodjelu prostora na korištenje mora sadržavati potrebne informacije i dokaze da udruga ispunjava kriterije za dodjelu prostora u vlasništvu ili na upravljanju Grada Karlovca na korištenje.
(2) Prijava se podnosi isključivo na obrascu, koji je sastavni dio dokumentacije za provedbu javnog natječaja.
(3) Odluku o dodjeli na korištenje prostora udrugama donosi gradonačelnik na prijedlog Povjerenstva.
(4) Ugovor o korištenju potpisuje gradonačelnik ili osoba koju za to ovlasti gradonačelnik.
(5) Ako prijavitelj koji je ostvario najviše bodova za pojedini prostor ne pristupi sklapanju ugovora, Povjerenstvo predlaže gradonačelniku sljedećeg prijavitelja s Konačne liste prvenstva za taj prostor.
(6) Ugovor se sklapa na razdoblje od pet godina ili na kraće razdoblje, ukoliko za to postoje opravdani razlozi. Iznimno, u slučaju kada se udruga prijavljuje na poziv/natječaj za dodjelu bespovratnih sredstava za projekte i programe financirane iz fondova koji za uvjet dodjele bespovratnih sredstava traže dokaz o pravu na dugotrajno korištenje prostora, sa udrugom se može sklopiti dodatak ugovoru kojim će se odrediti vrijeme trajanja ugovora sukladno uvjetima poziva/natječaja, o čemu zaključak donosi gradonačelnik.
IV. SKLAPANJE UGOVORA
Članak 10.
(1) Ugovor se sklapa u pisanom obliku i, osim osnovnih podataka o korisniku i prostoru, sadržava:
1. visinu naknade,
2. odredbu, kojom korisnik prihvaća povećanje naknade u tijeku trajanja ugovora u slučaju izmjene općih akata,
3. vrijeme trajanja ugovora,
4. odredbe o razlozima i uvjetima za otkazivanje ugovora u slučaju kršenja ili neizvršavanja  odredbi ugovora,
5. odredbu o tome da korisnik ne može preuređivati prostor, odnosno vršiti preinaku prostora bez prethodne pisane suglasnosti Grada Karlovca,
6. odredbu, kojom se korisnik obvezuje predati prostor u posjed vlasniku, slobodan od osoba i stvari, istekom roka na koji je ugovor sklopljen, odnosno istekom otkaznog roka,
7. neopozivu izjavu korisnika, kojom se odriče prava povrata uloženih sredstava u prostor,
8. odredbu da, ukoliko je ugovor sklopljen s više korisnika (zajedničko korištenje), da svi korisnici odgovaraju solidarno za sva dugovanja, koja proizlaze iz korištenja prostora, 
9. ispravu radi osiguranja ispunjenja svih obveza i naknade štete iz ugovora (bjanko zadužnica, bankarska garancija i slično), osim ako se radi o savezu udruga, zajednicama pravnih osoba osnovanih sukladno posebnim propisima ili pravnoj osobi čiji je osnivač ili suosnivač Grad Karlovac, Karlovačka županija ili RH. 
(2) Za vrijeme trajanja ugovora, Grad Karlovac može nadzirati ispunjavanje kriterija za dodjelu prostora, namjensko korištenje prostora te ispunjavanje drugih uvjeta i obveza navedenih ovom Odlukom i ugovorom. U tu svrhu Grad Karlovac ima pravo od korisnika zatražiti uvid u dokumentaciju o ustroju i poslovanju udruge, pregledati prostor te od drugih osoba prikupljati obavijesti o korištenju prostora. 
(3) Za vrijeme trajanja ugovora, gradonačelnik može, na zahtjev udruge korisnika, a bez javnog natječaja, odobriti korištenje prostora u partnerstvu s jednom ili više partnerskih udruga iz članka 1. ove odluke, pod uvjetom da je udruga podmirila sve obveze iz ugovora, a partner/partneri ispunjavaju uvjete iz članka 6. ove odluke. U tom slučaju sklopit će se ugovor dosadašnjim korisnikom i partnerskom osobom iz članka 1. ove odluke, a na vrijeme do isteka roka iz prvotnog ugovora sklopljenog sa korisnikom.

Članak 11.
(1) Naknada za korištenje prostora određuje se prema zonama, a u visini 15% cijene zakupa po kvadratu prostora prema općem aktu Gradskoga vijeća Grada Karlovca kojim je uređeno pitanje davanja u zakup i kupoprodaje poslovnih prostora u vlasništvu Grada Karlovca.
(2) Zone iz st. 1. ovog članka su također određene općim aktom Gradskog vijeća Grada Karlovca kojim je uređeno pitanje davanja u zakup i kupoprodaje poslovnih prostora u vlasništvu Grada Karlovca.
(3) Za sve prostore, koji se nalaze u povijesnoj gradskoj karlovačkoj Zvijezdi i to u ulicama, odnosno dijelovima ulica: I. Banjavčića, A. Cesarca, Đ. Bencetića, F. K. Frankopana, M. Gambona, J. Haulika, Trgu bana J. Jelačića,, V. Karasa, V. Klaića, I. G. Kovačića, Kralja Tomislava, J. Kraša, J. Križanića, I. Kukuljevića, A. Lukšića, Matice Hrvatske, I. Mažuranića, P. Miškine, G. Ninskog, F. Prešerna, S. Radića, Samostanska, Trgu J. J. Strossmayera, A. Šenoe, I. Šimunića i Tijesnoj ulici te za prostore na području bivše vojarne ''Luščić'' Karlovac, naknada za korištenje utvrđuje se u visini od 50% u odnosu na naknadu za korištenje prostora utvrđenu u stavku 1. ovog članka.
(4) Za vrijeme uređenja prostora, da bi se priveo namjeni za koju je dobiven, u trajanju najduže do 3 mjeseca, korisnik nije dužan plaćati naknadu za korištenje istog.
(5) Posebnom odlukom gradonačelnika od plaćanja naknade za korištenje mogu se osloboditi udruge socijalnog i humanitarnog značenja ukoliko je to od javnog interesa i interesa za Grad Karlovac ili ako je to nužno radi ispunjavanja uvjeta prijave na natječaj ili javni poziv za provedbu projekta financiranog iz fondova Europske unije ili drugih međunarodnih izvora financiranja od interesa za Grad Karlovac ili kada se prostor dodjeljuje pravnoj osobi čiji je osnivač ili suosnivač Grad Karlovac, Karlovačka županija ili RH radi ispunjavanja interesa za Grad Karlovac.

Članak 12.
(1) Za sva ulaganja u prostor udruga mora ishoditi pisanu suglasnost upravnog odjela te ukoliko adaptaciju provodi o vlastitom trošku nema prava na povrat uloženih sredstava.
(2) Korisnik je dužan prostor održavati i koristiti ga pažnjom dobrog gospodara obavljajući u istom ugovorenu djelatnost. Osim naknade za korištenje, korisnik je dužan plaćati troškove redovitog održavanja poslovnog prostora, kao i troškove koji proizlaze iz korištenja prostora (troškovi energenata, troškovi komunalne naknade i naknade za uređenja voda komunalnih usluga, spomenička renta i sl.). Pod redovitim održavanjem smatraju se poslovi koji su kao takvi propisani pozitivnim propisima. Slijedom navedenog, redovito održavanje jest preventivno pregledavanje građevine odnosno njezinih dijelova i preventivno izvođenje radova kojima se sprječava gubitak svojstava građevine i njezine funkcionalnosti definirane namjenom u projektu građevine, kao i izvođenje radova na zamjeni, dopuni i/ili popuni dijelova građevine u razmacima i opsegu određenim projektom građevine ili zbog narušenog svojstva i/ili funkcionalnosti tih dijelova kojem uzrok nije kakav izvanredni događaj.
(3) Redovito održavanje iz stavka 4. ovoga članka obuhvaća osobito:
1. praćenje i kontrolu stanja građevine odnosno njezinog dijela radi uočavanja ili utvrđivanja nedostataka na njoj tijekom uporabe, a koji mogu ugroziti stabilnost građevine ili susjednih građevina, njezine funkcije, zdravlje ljudi i okoliš,
2. otklanjanje nedostataka na način i u opsegu potrebnom da se zatečeno stanje građevine uskladi s projektiranim stanjem građevine,
3. održavanje čistim i prohodnim dijelova građevine u slučajevima u kojima o čistoći i prohodnosti tih dijelova ovisi ispunjavanje temeljnih zahtjeva za građevinu ili trajnost građevine,
4. popravak dijelova građevine koji su oštećeni redovitom uporabom građevine, a kojima ovisi ispunjavanje temeljnih zahtjeva za građevinu ili trajnost građevine,
5. obnova zaštitnih slojeva odnosno sustava zaštite građevine,
6. ugađanje, čišćenje, podmazivanje, servisiranje ugrađene opreme i uređaja, provjera razine tekućina i druge aktivnosti koji su predviđeni projektom građevine i dokumentacijom te opreme, uređaja i instalacija,
7. servisne preglede, ispitivanja sigurnosti odnosno ispravnosti na električnoj instalaciji, vodovodnoj instalaciji, uključujući uređaj za povećanje pritiska vode, kanalizaciji, uključujući prepumpne uređaje, plinskoj instalaciji, instalaciji centralnog grijanja, instalaciji ventilacije i klimatizacije, dizalu, antenskoj, telefonskoj i drugoj kabelskoj instalaciji, instalaciji zvona i internog govornog uređaja, protupožarnoj instalaciji i opremi, gromobranskoj instalaciji, sustavima audiovideonadzora i protuprovalne zaštite, pročeljima, krovnoj konstrukciji, limariji, dimnjaku, stolariji i bravariji zajedničkih dijelova zgrade, parkirališnim i garažnim rampama, rasvjeti i zajedničkim dijelovima zgrade te poštanskim sandučićima, zamjene odnosno popravke pojedinih potrošnih ili dotrajalih dijelova zajedničkih dijelova zgrade, bojenje zajedničkih dijelova zgrade, ugađanje, čišćenje, podmazivanje, servisiranje ugrađene opreme i uređaja, provjeru tekućina i druge aktivnosti koje su predviđene projektom zgrade i dokumentacijom te opreme, uređaja ili instalacija zajedničkog dijela zgrade, otklanjanje nedostataka na zajedničkim dijelovima zgrade odnosno njezinim dijelovima na način i u opsegu potrebnom da se zatečeno stanje zgrade uskladi s projektiranim stanjem zajedničkih dijelova zgrade,
8. čišćenje stubišta i drugih zajedničkih dijelova zgrade, čišćenje grafita na pročelju zgrade, čišćenje i uređenje građevne čestice zgrade, čišćenje snijega i leda na prolazima koji su zajednički dijelovi zgrade, deratizaciju i dezinsekciju.

Članak 13.
(1) Istekom roka od pet godina korisniku se prostor, dodijeljen temeljem ove Odluke, može ponovno dodijeliti na korištenje na daljnji rok od pet godina, bez provođenja javnog natječaja za dodjelu, pod uvjetom da je korisnik dodijeljeni prostor koristio sukladno ugovoru i uredno izvršavao sve svoje ugovorne obveze te da i dalje ima potrebu za korištenjem istog prostora.
(2) Zahtjev za ponovnu dodjelu prostora na korištenje podnosi se Upravnom odjelu, najkasnije 30 dana prije isteka ugovora o korištenju prostora. 
(3) Zaključak o ponovnoj dodjeli prostora na korištenje bez provođenja javnog natječaja donosi gradonačelnik na temelju prijedloga Povjerenstva.

Članak 14.
(1) Korištenje prostora može prestati i prije isteka ugovorenog roka i to otkazom ugovora.
(2) Grad Karlovac može otkazati ugovor ako korisnik:
1. prilikom prijave na natječaj navede neistinite ili netočne podatke, odnosno ako dostavi dokumentaciju koja sadrži neistinite ili netočne podatke,
2. poslije pisane opomene Grada Karlovca koristi prostor suprotno ugovoru ili mu nanosi znatniju štetu koristeći ga bez dužne pažnje,
3. ne plati dospjelu naknadu u roku od 15 dana od dana pisane opomene Grada Karlovca,
4. onemogući Gradu Karlovcu nesmetanu kontrolu korištenja prostora, odnosno ne pruža na uvid svu potrebnu dokumentaciju,
5. vrši preuređivanje, odnosno preinake prostora bez pisane suglasnosti Grada Karlovca,
6. prostor daje na korištenje trećim osobama, 
7. ne koristi prostor bez opravdanog razloga duže od 60 dana,
8. ne dostavi izvješće o radu za prethodnu kalendarsku godinu.
(3) Korisnik može otkazati ugovor ne navodeći razloge.
(4) U slučaju otkaza ugovora po prethodnom navedenom stavku korisnik mora vratiti prostor Gradu Karlovcu u urednom stanju. 
(5) Otkazni rok je 30 dana.

V. PRIJELAZNE I ZAVRŠNE ODREDBE
Članak 15.
(1) Odredbe ove Odluke na odgovarajući se način primjenjuju i na davanje prostora na korištenje pravnim osobama u vlasništvu Grada Karlovca, ako isto nije regulirano njihovim općim aktom.
(2) Odredbe ove Odluke ne primjenjuju se na prostore u kojima se provode ili koji su namijenjeni za provođenje projekata i programa Grada Karlovca.

Članak 16.
(1) Ova Odluka stupa na snagu osmog dana od dana objave u Glasniku Grada Karlovca.
(2) Ugovori o korištenju nekretnina sklopljeni temeljem Odluke o kriterijima, mjerilima i postupku dodjele nekretnina u vlasništvu ili na upravljanju Grada Karlovca na korištenje udrugama (Glasnik Grada Karlovca broj 15/16, 1/19) ostaju na snazi do isteka vremena na koje su sklopljeni odnosno do prestanka ugovora o korištenju nekretnine.


                                                                                                           PREDSJEDNIK
                                                                  GRADSKOG VIJEĆA GRADA KARLOVCA



DOSTAVITI:

1. Ministarstvo prostornoga uređenja, graditeljstva i državne imovine, Ulica Republike Austrije 14, 10000 Zagreb
2. Državne nekretnine d.o.o., Planinska ulica 1, 10000 Zagreb
3. Karlovačka županija, A. Vranyczanya 2, 47 000 Karlovac
4. Inkasator d.o.o., Trg hrvatskih branitelja 4, 47000 Karlovac
5. Vodovod i kanalizacija d.o.o., Gažanski trg 8, 47000 Karlovac
6. Zelenilo d.o.o., Gažanski trg 8, 47000 Karlovac
7. Čistoća d.o.o., Gažanski trg 8, 47000 Karlovac
8. Gradska toplana d.o.o., Tina Ujevića 7, 47000 Karlovac
9. Dječji vrtić „Četiri rijeke“, Grge Tuškana 9a, 47000 Karlovac
10. Dječji vrtić „Karlovac“, Tkalčeva 2, 47000 Karlovac
11. Gradsko kazalište „Zorin dom“, Domobranska 1, 47000 Karlovac
12. Gradska knjižnica „Ivan Goran Kovačić“, Ljudevita Šestića 1, 47000 Karlovac
13. Gradski muzej Karlovac, Strossmayerov trg 7, 47000 Karlovac
14. Muzej Domovinskog rata Karlovac – Turanj, Turanj 2, 47000 Karlovac
15. Galerija „Vjekoslav Karas“, Ljudevita Šestića 3, 47000 Karlovac
16. Stari grad Dubovac, Zagrad-Gaj 5, 47000 Karlovac
17. Javna ustanova AQUATIKA – SLATKOVODNI AKVARIJ KARLOVAC, Ulica Branka Čavlovića Čavleka 1a, 47000 Karlovac
18. Kino Edison, Šetalište dr. Franje Tuđmana 13, 47000 Karlovac
19. Sportski objekti Karlovac, Rakovac 1, 47000 Karlovac
20. UO za poslove gradonačelnika, ovdje
21. UO za proračun i financije, ovdje (2x)
22. UO za imovinsko pravne poslove i upravljanje imovinom, ovdje (2x)
23. UO za društvene djelatnosti(2x)
24. UO za komunalno gospodarstvo, promet i mjesnu samoupravu
25. UO za prostorno uređenje i poslove provedbe dokumenata prostornog uređenja
26. UO za gradnju i zaštitu okoliša
27. UO za gospodarstvo, razvoj grada i fondove EU
28. Predsjednik Gradskog vijeća, ovdje
29. Dokumentacija
30. GGK
31. Zapisnik
32. Pismohrana



O B R A Z L O Ž E N J E

PRAVNA OSNOVA ZA DONOŠENJE AKTA
Člancima 35. i 391. Zakona o vlasništvu i drugim stvarnim pravima (Narodne novine broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 90/10, 143/12, 152/14, 52/25), propisan je položaj osoba javnog prava kao vlasnika nekretnine i način raspolaganja nekretninama u vlasništvu jedinica lokalne samouprave.
Člankom 35. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20) propisana je nadležnost predstavničkog tijela jedinice lokalne samouprave za donošenje općih akata iz samoupravnog djelokruga jedinice lokalne samouprave. 
Člancima 33. i 34. Zakona o udrugama (Narodne novine broj 74/14, 70/17, 98/19, 151/22) propisani su kriteriji, mjerila i postupci financiranja i ugovaranja programa i projekata od interesa za opće dobro te obveze i odgovornosti udruga financiranih iz javnih izvora.  
Člancima 5. i 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine broj 26/15, 37/21) propisana su mjerila koje moraju ispunjavati udruge koje koriste sredstva iz javnih izvora i temeljni dokument za raspisivanje i provedbu javnog natječaja. 
Člankom 14. stavkom 8. Zakona o kulturnim vijećima i financiranju javnih potreba u kulturi (Narodne novine broj 83/22) propisano je da predstavničko tijelo jedinice lokalne i područne (regionalne) samouprave uređuje kriterije i način dodjele prostora za rad i drugih nekretnina u svom vlasništvu korisnicima. 
Člancima 34. i 97. Statuta Grada Karlovca (Glasnik Grada Karlovca broj 7/09, 8/09, 3/13, 6/13, 1/15 – pročišćeni tekst, 3/18, 6/20, 4/21, 8/21, 9/21 – potpuni tekst, 10/22) je uređena nadležnost Gradskog vijeća za donošenje općih akata i upravljanje imovinom Grada Karlovca.
OSNOVNA PITANJA KOJA SE UREĐUJU AKTOM
Ovom Odlukom uređuju se kriteriji, mjerila i postupak dodjele nekretnina u vlasništvu ili na upravljanju Grada Karlovca na korištenje udrugama i drugim organizacijama civilnog društva radi provođenja programa i projekata od interesa za Grad Karlovac.
Odlukom se osobito uređuje:
· način i postupak raspisivanja i provedbe javnog natječaja za dodjelu prostora, 
· uvjeti koje udruge i druge organizacije civilnog društva moraju ispunjavati za ostvarivanje prava na korištenje prostora, 
· kriteriji i sustav bodovanja prijava, 
· rad i ovlasti Povjerenstva za dodjelu prostora, 
· mogućnost dodjele prostora neposrednom pogodbom bez provođenja javnog natječaja u posebno opravdanim slučajevima, 
· prava i obveze korisnika prostora, 
· sadržaj ugovora o korištenju prostora, 
· visina naknade za korištenje prostora, 
· način održavanja prostora i ulaganja u prostor, 
· uvjeti za produljenje korištenja prostora, 
· razlozi i postupak prestanka korištenja prostora. 
Predloženom Odlukom usklađuje se postojeći normativni okvir s važećim zakonskim propisima te se osigurava transparentan, objektivan i jednak pristup dodjeli gradskih prostora udrugama i organizacijama civilnog društva koje svojim djelovanjem doprinose razvoju lokalne zajednice i podizanju kvalitete života građana Grada Karlovca.
OBJAŠNJENJE POJEDINIH ODREDBI PREDLOŽENOG AKTA

Uz članak 1.
Ovim člankom utvrđuje se predmet Odluke te se definiraju pojmovi organizacija civilnog društva, udruga u kulturi, programa i projekata od interesa za Grad Karlovac te aktivnosti koje se smatraju djelovanjem od interesa za Grad Karlovac.

Uz članak 2.
Propisuje se način pokretanja postupka dodjele prostora putem javnog natječaja, mogućnost sudjelovanja postojećih i novih korisnika prostora te slučajevi u kojima se prostor može dodijeliti neposrednom pogodbom bez provođenja javnog natječaja, osobito u situacijama od posebnog interesa za Grad Karlovac i za udruge u kulturi.

Uz članke 3. i 4.
Uređuje se donošenje zaključka o raspisivanju javnog natječaja, sadržaj natječajne dokumentacije, način objave natječaja te sadržaj samog javnog natječaja.

Uz članak 5.
Propisuje se osnivanje i sastav Povjerenstva za dodjelu prostora, njegove zadaće te način postupanja u slučaju sukoba interesa članova Povjerenstva.

Uz članke 6. do 8.
Ovim odredbama propisuju se uvjeti koje udruge moraju ispunjavati za dodjelu prostora, kriteriji i mjerila za bodovanje prijava te način formiranja liste prvenstva. Posebno se vrednuju kontinuitet rada, broj članova, zaposlenika i volontera, provedeni projekti, financijska stabilnost i doprinos lokalnoj zajednici.

Uz članak 9.
Propisuje se sadržaj prijave na javni natječaj, način donošenja odluke o dodjeli prostora te trajanje ugovora o korištenju prostora.

Uz članke 10. do 12.
Ovim člancima uređuje se sadržaj ugovora o korištenju prostora, prava i obveze korisnika, mogućnost zajedničkog korištenja prostora, način određivanja naknade za korištenje prostora te obveze korisnika vezane uz održavanje i ulaganja u prostor.

Uz članak 13.
Propisuje se mogućnost ponovne dodjele prostora istom korisniku bez provođenja javnog natječaja pod uvjetom urednog izvršavanja ugovornih obveza i postojanja potrebe za daljnjim korištenjem prostora.

Uz članak 14.
Uređuju se razlozi i način prestanka korištenja prostora prije isteka ugovorenog roka, prava i obveze ugovornih strana u slučaju otkaza ugovora te trajanje otkaznog roka.

Uz članke 15. i 16.
Propisuje se odgovarajuća primjena Odluke na pravne osobe u vlasništvu Grada Karlovca, iznimke od primjene Odluke te stupanje Odluke na snagu i prijelazne odredbe vezane uz postojeće ugovore o korištenju prostora.


PROCJENA POTREBNIH FINANCIJSKIH SREDSTAVA
Za provedbu akta nije potrebno osigurati financijska sredstva u proračunu Grada Karlovca.
Nacrt prijedloga Odluke je javno objavljen na internetskoj stranici Grada putem e- savjetovanja u razdoblju od 29.5.2026. do 29.6.2026. godine. 


       PRIPREMIO:
						        Upravni odjel za imovinsko pravne poslove

							         Marina Pavić Črne, mag.iur.	

